F'Awwissu tal-2013 kont bilqiegħda fil-green room ta' Pjazza Teatru Rjal, nistenna li jitħabbru r- rebbieħa tal-Premju Francis Ebejer. Aktarx kont qed niekol difrejja, jew jekk le (għax taf int, kien hemm ħafna nies importanti) kont qed nittiekel minn ġewwa. PS. Xhur qabel kont ġo tubu tal-MRI u nibtet l-idea u xhur wara l-MRI u xhur qabel il-Premju kont fuq l-iskrivanija tal-iskola, inħażżeż id-dramm bejn lezzjoni u oħra. Kont ktibt u ssottomettejt xi ħaġa għal qalbi ħafna ... imma "min jaf tkunx tajba biżżejjed biex tirbaħ"? Imma aktarx kienet. Fraħt. Fraħt ħafna dakinhar. Aktarx it-tbissima mċarrta li kelli tikxef kollox (ħafn' iktar minn xedaq snien). Fi żmien ħmistax, se jittella' dan id-dramm. U qed nerġa' nħoss l-eċċitament li ħassejt dakinhar li "temmejt" nikteb l-iskritt, dakinhar li rbaħt, dakinhar li kien hemm l-ewwel ċaqliq teatrali ... l-esperjenza li tara x-xogħol miktub tradott għal azzjoni sabiħa wisq. Grazzi mill-qalb lil the rubberbodies collective , it- Teatru Manoel u l- Kunsill Malti għall-Arti . Elaine u Simone (mill-KMA) kemm-il darba dejjaqtkom għid? Lil dawn li ġejjin ninżgħalhom il-kappell (u nagħtihom ħafna cookies!) Qed jagħtuni esperjenza u perspettiva ġdida kull darba li nara l-progress fuq dan id-dramm. Waqt li Casey qed titlef il-ħajja, dawn in-nies qed jagħtu ħajja lid-dramm. Jimmy Grima (Direttur) ... raġel kbir int! Ruth Borg, Ryan Cutajar, Marta Vella u Josette Ciappara (Atturi) ... qed tqabbduni l-bard! Matthew Pandolfino (Sett, Props & Kostumi), Cygna (Disinn tas-Sound), Kris Micallef (RitrattI) ... artisti tal-ġenn! Tinsewx iżżuru l- attività fuq Facebook u fuq kollox taqtgħu l- biljetti . Tgħidulix li ma tridux tmorru. Imrobbija f'raħal li fis-seklu 21 għad għandu x-xjuħ miġburin qaqoċċa fuq iz-zuntier u l-bejjiegħa jgħajtu f'nofs tat-triq. Pass 'il bogħod mill-pjazza, ir-raħal bħal donnu jinbidel, jieħu xejra oħra. Ix-xiħ bil-qmis iċċangjata u wiċċu mimli tikmix jinbidel f'salesman b'xagħru ġġeljat. Fil-qalba ta' dan kollu- jien prodott taż-żewġ estremi. Nofs ras, kultant. Kultant ras sħiħa. Kaxxa ġenn. Nofs kaxxa ġenn. In-nofs l-ieħor, mimli kuluri. Sploduti. Bla nifs. Jew bi ftit. Basta jservini biex nasal sat-tmiem. Ħajti mimlija daqs bajda. Anzi aktar. Ħafna aktar minn bajda. Għax dik nofsha kolesterol u n-nofs l-ieħor bla togħma. U ġejja mill-annimali. U jien ftit iktar minn veġetarjana. Spazjata...il-kelma fuq fommi. Kultant tiżloqli bla ma naf u kultant insibni naħseb u naħseb u naħseb biex insibha. Persuna tal-mija fil-mija. Kultant, kważi. Jew sew jew xejn. Mix-xejn, noħloq. Quddiem il-ħolqien, nixxejjen.
MA RRIDX IMMUR